CELEX: 52012PC0406
Language: lt
Date: 2012-07-16
Title: Pasiūlymas TARYBOS SPRENDIMAS skirtas Ispanijai dėl konkrečių finansinio stabilumo stiprinimo priemonių

|
			
		
		
		52012PC0406
		
			Pasiūlymas TARYBOS SPRENDIMAS skirtas Ispanijai dėl konkrečių finansinio stabilumo stiprinimo priemonių /* COM/2012/0406 final - 2012/0198 (NLE) */
			
				
		
		
			
			   	AIŠKINAMASIS MEMORANDUMAS
PASIŪLYMO
APLINKYBĖS
Paskutiniu metu finansų rinkose Ispanija
patiria vis didesnį spaudimą. Rinkoje vyraujantį netikrumą
lėmė bankų sektoriaus padėtis, kurią neigiamai
paveikė sprogęs nekilnojamojo turto ir statybų burbulas ir po jo
stebėtas ekonomikos nuosmukis. Todėl keliuose Ispanijos bankuose
susikaupė daug probleminio turto ir kai kurių iš šių bankų
gyvybingumas ėmė kelti abejonių. 
Birželio 9 d. Euro grupė informuota apie
Ispanijos valdžios institucijų ketinimą kreiptis dėl
finansinės pagalbos šalies bankų sektoriui rekapitalizuoti. Euro
grupė nurodė, kad yra linkusi į tokį prašymą atsakyti
teigiamai ir įsipareigoti suteikti Ispanijai maždaug
100 mlrd. EUR siekiančią finansinę pagalbą,
kuria, padidinus patikimumo ribą, būtų padengtas
apskaičiuotas kapitalo poreikis. 
2012 m. birželio 25 d. Ispanijos
vyriausybė paprašė išorės finansinės pagalbos, kurios
šaliai reikia tęsiant Ispanijos bankų sektoriaus
restruktūrizavimą ir rekapitalizavimą. Oficialus prašymas pateiktas
po to, kai 2012 m. birželio 21 d. paskelbti bankų balanso
nepriklausomo vertinimo pirmojo etapo rezultatai. Pagalbos prašoma pagal
Europos finansinio stabilumo fondo vykdomą priemonę „Finansinė
pagalba finansų įstaigų rekapitalizavimui“. 
Gavusi šį prašymą Europos Komisija
kartu su Europos Centriniu Banku (ECB), Europos bankininkystės institucija
(EBI) ir Tarptautiniu valiutos fondu (TVF) atliko nepriklausomą
vertinimą dėl Ispanijos prašymo atitikties tokios pagalbos teikimo
kriterijams. Pagal vertinimo išvadas Ispanija šias sąlygas atitinka. 
2012 m. birželio 29 d. euro zonos
aukščiausiojo lygio susitikime valstybių ir vyriausybių vadovai
nurodė, kad šią pagalbą nuo tada, kai pradės veikti visu
pajėgumu, tvarkys Europos stabilumo mechanizmas (ESM), jam nesuteikiant
pirmumo statuso. Kai bus nustatytas vienas euro zonos bankų
priežiūros mechanizmas, kuriame dalyvaus ECB, ESM galėtų
būti suteikta galimybė taikant naują priemonę tiesiogiai
rekapitalizuoti bankus.
2012/0198 (NLE)
Pasiūlymas
TARYBOS SPRENDIMAS
skirtas Ispanijai dėl
konkrečių finansinio stabilumo stiprinimo priemonių
EUROPOS SĄJUNGOS TARYBA,
atsižvelgdama į Sutartį dėl
Europos Sąjungos veikimo (SESV), ypač į jos 136 straipsnio 1
dalies a punktą pagal 126 straipsnio 6 dalyje nustatytą tvarką,
atsižvelgdama į Europos Komisijos
pasiūlymą,
kadangi:
(1)       Sutarties dėl Europos
Sąjungos veikimo 136 straipsnio 1 dalies a punkte numatyta galimybė
patvirtinti valstybėms narėms, kurių valiuta yra euro, skirtas
priemones, kuriomis siekiama sustiprinti jų biudžetinės drausmės
koordinavimą ir priežiūrą;
(2)       didelė išorės
finansavimo nedidelėmis palūkanomis pasiūla XXI a.
pirmąjį dešimtmetį Ispanijoje lėmė spartų
teikiamų paskolų paskatintą vidaus paklausos augimą ir
turto, visų pirma nekilnojamojo turto, bumą. Sprogęs nekilnojamojo
turto ir statybų burbulas ir po jo stebėtas ekonomikos nuosmukis
padarė neigiamą poveikį Ispanijos bankų sektoriui.
Todėl Ispanijos bankai, išskyrus kelias dideles, tarptautiniu mastu
diversifikuotas kredito įstaigas, neteko galimybės priimtinomis
sąlygomis naudotis didmeninio finansavimo rinka ir tapo labai priklausomi
nuo Eurosistemos refinansavimo. Be to, dėl sumažintų šių
bankų garantijų prieinamumo reitingų jų skolinimosi
pajėgumas smarkiai apribotas;
(3)       didelis pastarųjų
metų ekonomikos susitraukimas, darantis labai neigiamą poveikį
užimtumui ir nedarbui, smarkiai pablogino Ispanijos biudžeto būklę.
Pagal Komisijos tarnybų atnaujintą 2012 m. pavasario
prognozę numatoma, kad 2012 m. valdžios sektoriaus deficitas bus
6,3 % BVP, ir tai atitinka 2012 m. stabilumo programoje ir
2012 m. biudžeto įstatymo projekte numatytą 5,3 % BVP
deficitą. 2011 m. bendroji valstybės skola padidėjo iki
68,5 % BVP, o pagal Komisijos tarnybų atnaujintą
2012 m. pavasario prognozę, remiantis scenarijumi, kad politika
nesikeis, numatoma, kad ji išaugs iki 80,9 % BVP 2012 m. ir
86,8 % BVP 2013 m., todėl visais metais Sutartyje nustatyta
pamatinė vertė viršijama. Dėl rizikos, susijusios su
makroekonominiu scenarijumi ir biudžeto tikslais, taip pat su papildomomis
finansinės pagalbos priemonėmis, valstybės skola gali dar
padidėti. Atsižvelgdama į šiuos pokyčius 2012 m. liepos
10 d. Taryba pagal SESV 126 straipsnio 7 dalį pateikė
rekomendaciją Ispanijai iki 2014 m. ištaisyti susidariusį
perviršinį deficitą; 
(4)       Ispanijos valdžios
institucijos ėmėsi keleto svarbių priemonių bankų
sektoriaus problemoms spręsti. Šios priemonės apima bankų
balanso tvarkymą, minimalaus kapitalo poreikio didinimą,
taupomųjų bankų sektoriaus restruktūrizaciją ir
smarkų atidėjinių poreikio padidinimą paskoloms,
susijusioms su nekilnojamojo turto plėtra, ir bankų perimtam turtui.
Tačiau šių priemonių nepakako, kad rinkos spaudimas
atslūgtų;
(5)       2011 m. vasario
mėn. Ispanijos valdžios institucijos padidino minimalaus kapitalo poreikio
santykį iki 8 % pagal riziką įvertinto bankų turto ir
įpareigojo bankus iki 2011 m. rugsėjo mėn. įvykdyti
šios naujos taisyklės reikalavimus. Bankams, kurie labiau priklauso nuo
didmeninio finansavimo ir kurių galimybės naudotis rinka yra ribotos,
minimalaus kapitalo poreikio santykis padidintas iki 10 %. Pagal
2012 m. vasario ir gegužės mėn. paskelbtus teisės aktus
bankai įpareigoti didinti atidėjinius ir kapitalo rezervus, kad
apsisaugotų nuo galimų nuostolių dėl veiksnių ir
neveiksnių paskolų, susijusių su visu turtu, likusiu po
statybų ir nekilnojamojo turto sektoriaus burbulo sprogimo. Planuojama
bendra šių naujų atidėjinių poreikio suma siekė
maždaug 84 mlrd. EUR;
(6)       2012 m. balandžio
mėn. visas bendras Ispanijos valstybės finansinis įnašas
(atėmus obligacijų emisijos garantijas) buvo apie 34 mlrd. EUR
(3,2 % BVP). Kapitalo parama teikta per Tinkamo bankų
restruktūrizavimo fondą (FROB), kuriam skirtas 15 mlrd. EUR
kapitalas, iš kurio 9 mlrd. EUR jau įmokėti. Be to, valstybė suteikė
garantijas bankų pirmaeilių obligacijų emisijoms, kurių
vertė siekia apie 86 mlrd. EUR (iš jų apie 58 mlrd. EUR
vertės garantijų yra neapmokėtos). Nors FROB dar buvo likęs
maždaug 27 mlrd. EUR finansavimo pajėgumas (2012 m. balandžio
mėn.), turimos vidaus viešojo sektoriaus paramos nepakaks, kad
būtų užtikrintas pakankamas finansinės pagalbos rezervas, kurio
reikia bankų sektoriaus sistemai sutvarkyti;
(7)       dėl susirūpinimo
poreikiu tęsti bankų sektoriaus rekapitalizavimą išaugo rinkos
spaudimas Ispanijos vyriausybės obligacijoms. Vyriausybės
obligacijų pajamingumas 2012 m. birželio mėn. pabaigoje ir 2012 m.
liepos mėn. pradžioje gerokai viršijo 500 bazinių punktų
lygį, todėl išaugo ir Ispanijos vyriausybės obligacijų
finansavimo išlaidos. Dėl didėjančios palūkanų naštos
sunkiau vykdyti Ispanijos viešųjų finansų konsolidavimo ir
perviršinio deficito ištaisymo uždavinį. Todėl visapusiškas
bankų sektoriaus restruktūrizavimas ir rekapitalizavimas yra labai
svarbūs siekiant mažinti spaudimą viešiesiems finansams; 
(8)       2012 m. birželio
25 d. Ispanijos vyriausybė oficialiai paprašė finansinės
pagalbos, kurios šaliai reikia tęsiant Ispanijos bankų sektoriaus
restruktūrizavimą ir rekapitalizavimą. Pagalbos prašoma pagal
Europos finansinio stabilumo fondo vykdomą priemonę „Finansinė
pagalba finansų įstaigų rekapitalizavimui“. Teikiamai pagalbai
taikomos konkrečios finansų sektoriaus sąlygos. Šios
sąlygos turėtų visiškai derėti su koordinavimo
priemonėmis, priimtomis pagal ES sutartis, visų pirma šiame sprendime
nurodytomis priemonėmis;
(9)       siekiant išsaugoti Ispanijos
finansinį stabilumą, riboti finansiškai nepalankių
sąlygų susidarymą kitose euro zonos šalyse ir taip išvengti
neigiamo poveikio tinkamam ekonomikos ir ekonominės ir pinigų
sąjungos veikimui, labai svarbu didinti ilgalaikį Ispanijos
bankų sektoriaus atsparumą. Priemonių, kurių iki šiol
imtasi šioms problemoms spręsti, nepakanka. Todėl, be Ispanijos
įsipareigojimų pagal perviršinio deficito procedūrą ir
Europos semestro rekomendacijas mažinti makroekonominį disbalansą,
būtina imtis papildomų priemonių. Visų pirma Ispanija
turėtų įgyvendinti papildomas konkrečias priemones,
kuriomis būtų veiksmingai sprendžiama po NT ir statybų
sektoriaus burbulo sprogimo likusio turto problema, atkurtas finansavimas
rinkos sąlygomis, sumažintas bankų kliovimasis centrinio banko
teikiama likvidumo užtikrinimo parama ir tobulinami rizikos nustatymo ir
krizių valdymo mechanizmai;
(10)     vykdant bendrąją
strategiją, labai svarbu veiksmingai spręsti po NT ir statybų
burbulo sprogimo likusio turto problemą, įpareigojant aiškiai
atskirti gelbėjamų bankų probleminį turtą nuo bankų
balanso. Tai visų pirma turėtų būti taikoma paskoloms, susijusioms
su nekilnojamojo turto plėtra, ir bankų perimtam turtui. Taip
atskyrus turtą būtų panaikintos likusios abejonės dėl
bankų balanso kokybės, o tai leistų bankams geriau vykdyti
finansinio tarpininkavimo funkciją; 
(11)     be to, taip padidinus
bankų balanso skaidrumą, gali būti lengviau tvarkingai mažinti
bankams dėl nekilnojamojo turto sektoriaus kylančią riziką,
atkurti finansavimą rinkos sąlygomis ir mažinti bankų
kliovimąsi centrinio banko teikiama likvidumo užtikrinimo parama;
(12)     siekiant užtikrinti
patikimą Ispanijos bankų sektoriaus sistemą, būtina
tobulinti rizikos nustatymo ir krizių valdymo mechanizmus. Pagal
veiksmingą strategiją turėtų būti numatyti
pokyčiai, kuriais siekiama stiprinti reguliavimo ir priežiūros
sistemą, atsižvelgiant į finansų krizės patirtį. Be
to, pagal tarptautinę geriausią patirtį turėtų
būti gerinamas įmonių valdymas,
PRIĖMĖ ŠĮ
SPRENDIMĄ: 
1 straipsnis
1.           Ispanija deramai
rekapitalizuoja ir visapusiškai restruktūrizuoja savo bankų
sistemą. Tuo tikslu, bendradarbiaudama su Europos Komisija ir
konsultuodamasi su Europos Centriniu Banku, Ispanija parengia būsimos
Ispanijos bankų struktūros, funkcionavimo ir gyvybingumo
strategiją, pagal kurią nustatoma, kaip užtikrinti šių
bankų veikimą be tolesnės valstybės pagalbos. 
2.           Pagrindiniai šios strategijos
elementai – silpnų Ispanijos bankų sektoriaus segmentų išsami
reforma ir bankų sektoriaus reguliavimo ir priežiūros sistemų
stiprinimas. 
3.           Silpnų Ispanijos
bankų sektoriaus segmentų išsamią reformą sudaro šios trys
dalys:
a)      atskirų bankų kapitalo poreikio
nustatymas, atliekant išsamų turto kokybės patikrinimą ir pagal
šio patikrinimo rezultatus vykdant atskirų bankų testavimą
nepalankiausiomis sąlygomis;
b)      silpnų bankų rekapitalizavimas,
restruktūrizavimas ir (arba) tvarkingas pertvarkymas pagal planus, kuriais
siekiama spręsti testavimo nepalankiausiomis sąlygomis metu
nustatytą kapitalo trūkumo problemą; 
c)      bankų, kurie gauna rekapitalizavimui
skirtą valstybės pagalbą, turto atskyrimas ir sumažėjusios
vertės turto perdavimas turto valdymo bendrovei.
4.           Siekdama užtikrinti
patikimą bankų sektoriaus sistemą, Ispanija taip pat griežtina
reguliavimo ir priežiūros sistemas bei stiprina valdymą. Pagal
šią strategiją, inter alia, numatomos tokios priemonės:
a)      Ispanijos kredito įstaigos
įpareigojamos didinti savo bendro 1 lygio nuosavo kapitalo santykį
bent iki 9 %;
b)      nuo 2013 m. sausio 1 d.
Ispanijos kredito įstaigos įpareigojamos taikyti kapitalo
apibrėžtį, nustatytą Kapitalo poreikio reglamente (KPR);
c)      iš naujo įvertinama teisės
aktų, taikomų sudarant atidėjinius paskolų nuostoliams
padengti, sistema. Visų pirma naudodamosi finansų krizės metu
įgyta patirtimi Ispanijos valdžios institucijos parengia pasiūlymus
peržiūrėti atidėjinių sudarymo paskolų nuostoliams
padengti nuolatinę sistemą, atsižvelgiant į laikinas priemones,
nustatytas per paskutinius mėnesius, ir į ES apskaitos sistemą;
d)      toliau stiprinamas „Banco de España“
veiklos nepriklausomumas; šiam bankui perduodami Ūkio ministerijos
turėti sankcijų taikymo ir licencijų teikimo įgaliojimai,
susiję su bankų sektoriumi;
e)      pagal vidaus audito išvadas toliau
gerinamos „Banco de España“ priežiūros procedūros;
f)       peržiūrima valstybės
finansinės pagalbos struktūrų (FROB ir FGD) valdymo tvarka,
siekiant išvengti galimų interesų konfliktų;
g)      griežtinamos taupomųjų
bankų sektoriaus ir taupomiesiems bankams priklausančių
bankų valdymo taisyklės;
h)      griežtinami vartotojų apsaugos ir
vertybinių popierių teisės aktai, taip pat valdžios
institucijų vykdomas atitikties stebėjimas.
2 straipsnis
Šis sprendimas skirtas Ispanijai.
3 straipsnis
Šis sprendimas skelbiamas Europos
Sąjungos oficialiajame leidinyje.
Priimta Briuselyje
                                                                       Tarybos
vardu
                                                                       Pirmininkas